Deildarlæknar fá innsýn í flestar sérgreinar lyflækninga og störf á bráðamóttöku , taka þátt í kennslu læknanema og kandídata og stunda vísindastörf í samvinnu við sérfræðinga . Nám til sérfræðiréttinda í geðlækningum tekur að lágmarki 5 ár . Sérnámslæknar geta valið að taka allt sérnámið hér á landi á geðsviði Landspítala en eru hvattir til að afla sér reynslu og þekkingar erlendis hluta námstímans . Á námstímanum starfar námslæknir á mismunandi starfsstöðvum . Æskilegt er að þar af séu a.m.k. 12 - 18 mánuðir móttökugeðdeildastarf , gjarnan á tveimur tímabilum með mismikilli ábyrgð í samræmi við framgang í sérnáminu , 6 - 12 mánuðir í göngudeild og á bráðamóttöku , 4 mánuðir á bráðageðdeild , 4 mánuðir á fíknigeðdeild og 6 - 12 mánuðir á endurhæfingargeðdeildum , í samfélagsteymi eða í teymi fyrir snemmíhlutun í geðrofssjúkdóma . Á fimmta og síðasta árinu í sérnáminu starfar sérnámslæknir að miklu leyti sjálfstætt , þótt hann njóti áfram handleiðslu . Leiðir þá gjarnan eigið teymi á deild í samvinnu við viðkomandi yfirlækni og tekur þátt í kennslu yngri námslækna og læknanema . Varðandi opinbera viðurkenningu : Um er að ræða 5 ára nám til sérfræðiréttinda í geðlækningum , viðurkennt sumarið 2017 af Mats - og hæfisnefnd . Samkvæmt reglugerð nr. 467 / 2015 um menntun , réttindi og skyldur lækna og skilyrði til að hljóta almennt lækningaleyfi og sérfræðileyfi , sér nefndin um að viðurkenna marklýsingar og námsstaði . Meinafræðideild Landspítalans býður upp á skipulagt sérnám í meinafræði , sem samþykkt var af mats - og hæfisnefnd í maí 2018 . Um er að ræða tveggja ára almennt grunnnám í meinafræði , en nám til sérfræðiréttinda í meinafræði , samkvæmt reglugerð nr. 467 / 2015 um menntun , réttindi og skyldur lækna og skilyrði til að hljóta almennt lækningaleyfi og sérfræðileyfi , tekur a.m.k. fimm ár . Því er gert ráð fyrir að sérnámslæknar ljúki sérnámi erlendis til afla sér frekari reynslu og sérþekkingar . Mikilvægustu og víðtækustu reynsluna og þekkinguna í sérnáminu öðlast sérnámslæknarnir í gegnum daglegu vinnuna sem að miklu leyti er unnin undir umsjón og í nánu samstarfi við sérfræðinga , þar sem mikil kennsla er samfara , en einnig eru reglulegir fræðslufundir á deildinni og gert ráð fyrir sjálfsnámi sérnámslækna . Í tveggja ára sérnáminu á Íslandi vinna sérnámslæknar reglubundið úr og fá kennslu í greiningum á sýnum úr flestum líffærakerfum og öðlast þannig breiðan grunn í almennri meinafræði og góða færni í algengri og einfaldri greiningarvinnu en einnig töluverða færni í flóknari meinafræði - / greiningarvinnu . Sérnámslæknar fá einnig þjálfun í framkvæmd og úrvinnslu krufninga , grunnþjálfun í frumumeinafræði og kynningu og kennslu í sameindameinafræði . Námið fer allt fram á meinafræðideild Landspítalans við Hringbraut , sem er tiltölulega lítil deild , þar sem persónuleg nánd og samvinna er á milli allra fagstétta deildarinnar . Sérnámið byggist að mestu leyti á vinnslu / úrskurði vefjasýna og smásjárskoðun og vefjagreiningu sýnanna . Sérnámslæknar sjá um úrskurð og makróskópíska lýsingu á vefjasýnum , sem þeir smjásjárskoða sjálfir fyrst og útskrifa svo með sérfræðingi í tvíhöfða smásjá . Aðrir verklegir námsþættir eru móttaka og forvinnsla ferskra sýna frá skurðstofum , þátttaka í frystiskurðargreiningum , þar sem vefjagreiningar eru gerðar á sýnum frá sjúklingum , sem liggja á skurðarborðinu og framkvæmd sjúkrahúskrufninga . Allir þessir þættir eru gerðir undir eftirliti sérfræðinga í meinafræði og / eða reyndari sérnámslækna . Með hinum ýmsu sérgreinum eru haldnir vikulegir klínískir-pathológískir samráðsfundir , aðallega í tengslum við meðferð illkynja sjúkdóma ( tumour board ) . Reyndari sérnámslæknar ( á seinna námsári ) taka eftir atvikum þátt í þessum fundum og sjá jafnvel um þá , en undir eftirliti sérfræðinga . Sérnámslæknar fá úthlutað handleiðara við upphaf sérnáms . Margir af sérfræðingum meinafræðideildar hafa lokið handleiðaranámskeiði í námstengdri handleiðslu ( educational supervision ) , og þar með klínískri handleiðslu ( clinical supervision ) , hjá Royal Collage of Physicians . Sérnámið í meinafræði fer allt fram á sömu deild og sökum smæðar deildarinnar og mikillar daglegrar nándar sérfræðinga og sérnámslækna , er ekki þörf á sérstökum klínískum handleiðurum , en mikil almenn handleiðsla á sér stað í daglegri vinnu á deildinni . Handleiðari og sérnámslæknir funda mánaðarlega með formlegum hætti , en sérnámslæknir hefur auk þess greiðan aðgang að handleiðara sínum þess á milli . Handleiðari tekur að sér að styðja , leiðbeina og hafa umsjón og eftirlit með því að námslæknir tileinki sér þá þekkingu og færni , sem marklýsing kveður á um . Á mánaðarlegum fundi sínum með sérnámslækni er farið yfir framgang sérnáms , líðan í náminu og gefur handleiðari ráð varðandi sérstaka þjálfun ef þörf krefur . Námsbók : Sérnámslæknar halda úti námsbók ( logbók ) fyrir hvort námsár sem inniheldur yfirlit yfir þá þætti , sem námslæknir þarf að læra og geta staðið skil á í lok árs . Í námsbókina skrá námslæknar niður öll unnin verk í samræmi við það og fá þannig góða yfirsýn til þess að meta hvort þeir séu að öðlast þá þjálfun og reynslu , sem marklýsing kveður á um . Könnun á verklegri færni ( Direct observation of practical skills ( DOPS ) ) : Fylgst er með verklegri færni sérnámslækna við lýsingu og úrskurð á vefjasýnum og framkvæmd krufninga . Umræða um tilfelli ( Case –based discussions ( CBD ) ) : Sérnámslæknir fer yfir tilfelli með sérfræðingi , sem sérnámslæknir er að vinna upp , þar sem rædd er verkleg framkvæmd , smásjárskoðun og greining . Fjölátta endurgjöf ( Multi-source feedback ( MSF ) ) : Matskerfi , þar sem ýmsar stéttir innan deildarinnar leggja mat á þætti í fari sérnámslæknis , s.s. framkomu , samstarfs - og teymishæfni og samskiptahæfni . Verklegt próf í vefjameinafræði / frumumeinafræði ( smásjárgreining ) : Í lok hvors námsárs verður lagt verklegt próf fyrir sérnámslækna til þess að kanna hvort þeir hafi náð námsmarkmiðum í smásjárskoðun og vefjagreiningum skv. marklýsingu . Almennt mat ( símat ) : Hæfismat sérnámslækna hvað varðar faglega færni og faglega þekkingu fer einnig fram sem símat , þar sem mikil dagleg samvinna og kennsla fer fram milli sérnámslækna og sérfræðinga við daglega vinnu . Matsfundur : Í lok hvors námsárs er haldinn sérstakur matsfundur , þar sem kennslustjóri , handleiðari og yfirlæknir / forstöðulæknir meinafræðideildar funda með sérnámslækni varðandi framvindu sérnámsins , sérstaklega m.t.t. hvort námslæknir hafi náð settum markmiðum og sé tilbúinn að færast upp um stig / skref í sérnáminu . Vaktir : Sérnámslæknar skipta með sér bakvöktum á virkum dögum , sem standa frá kl. 16 - 19 og um helgar frá kl. 8 - 19 . Samráðsfundir : Námslæknar sitja daglega samráðsfundi með sérfræðingum á meinfræðideildinni við fjölhöfða smásjá . Þar er einkum farið yfir flókin eða sjaldgæf vefjasýni , sem eru erfið í greiningu , sem hefur kennslugildi fyrir námslækna Kennslufundir námslækna : Sérstakir kennslufundir , eingöngu fyrir námslækna , eru að jafnaði einu sinni í viku . Sérfræðingar í meinafræði sjá um kennsluna , sem er ýmist í fyrirlestrarformi eða við smásjá . Fræðslufundir : Reglulegir fræðslufundir deildarinnar eru haldnir einu sinni í viku hið minnsta . Að hluta til sjá sérfræðingar í meinafræði og námslæknar um fræðsluna , en einnig er um erlenda fyrirlestra á rafrænu formi að ræða , þar sem þekktir , erlendir sérfræðingar úr heimi meinafræðinnar fara yfir meinafræði hinna ýmsu líffærakerfa með áherslu á nýjungar og greiningarskilmerki . Sjálfsnám : Læknir í sérnámi stundar sjálfsnám með lestri fræðibóka í meinafræði og vísindagreina , m.a. í tengslum við uppvinnslu vefjasýna . Ýmislegt annað kennsluefni í meinafræði er til staðar á meinafræðideildinni , sem sérnámslæknar geta nýtt sér . Námskeið og námsferðir : Námslæknir í heilsársstöðu á samningsbundinn rétt á námsferð erlendis einu sinni á hverju námsári . Ferðir þessar geta tengst almennu sérnámi í meinafræði og / eða rannsóknarverkefnum námslækna . Handleiðarar aðstoða með að velja þau þing / námskeið , sem hæfa viðkomandi sérnámslækni miðað við stöðu þeirra í náminu .